కనిమొళి

కనిమొళి తమిళనాడు రాష్ట్రానికి చెందిన రాజకీయ నాయకురాలు. ఆమె 2019లో జరిగిన పార్లమెంట్ ఎన్నికల్లో తూత్తుకుడి నియోజకవర్గం నుండి గెలిచి లోక్‌సభ సభ్యురాలిగా ఎన్నికైంది. కనిమొళి రాజకీయాల్లోకి రాకముందు ది హిందూ సబ్ ఎడిటర్, కుంగుమం అనే తమిళ వార పత్రికకు ఇన్ ఛార్జి ఎడిటర్‌గా,  సింగపూర్ కేంద్రంగా పని చేసే తమిళ పత్రిక తమిళ్ మురసుకు సంపాదకురాలిగా పని చేసింది. ఈమె తమిళనాడు మాజీ ముఖ్యమంత్రి ఎం. కరుణానిధి కుమార్తె.

రాజకీయ జీవితం
కనిమొళి తన తండ్రి స్పూర్తితో డీఎంకే పార్టీ ద్వారా 2007లో రాజ్యసభ ఎంపీగా ఎన్నికై రాజకీయాల్లోకి వచ్చింది. ఆమె 2007 నుండి  2009 వరకు ఆరోగ్యం, కుటుంబ సంక్షేమ కమిటీ సభ్యురాలిగా, 2009 నుండి  2010 వరకు విదేశీ వ్యవహారాల కాన్సులేటివ్ కమిటీ, పార్లమెంట్ హౌస్ కాంప్లెక్స్ లో ఆహార నిర్వహణ కమిటీలో సభ్యురాలిగా, 2010 నుండి  2012 వరకు గ్రామీణాభివృద్ధి పై ఏర్పాటైన కమిటీలో సభ్యురాలిగా, హోమ్ వ్యవహారాల కమిటీ సభ్యురాలిగా, ఇండియన్ కౌన్సిల్ ఫర్ కల్చరల్ రిలేషన్స్ జనరల్ అసెంబ్లీలో సభ్యురాలిగా వివిధ హోదాల్లో పని చేసింది. 

కనిమొళి 2013లో రెండోసారి రాజ్యసభ సభ్యురాలిగా ఎన్నికైంది. ఆమె 2013 ఆగష్టు 5న రాజ్యసభ సభ్యురాలిగా ప్రమాణ స్వీకారం చేసి,  2013 ఆగష్టు 15న రాజ్యసభలో డీఎంకే నేతగా ఎన్నికైంది. కనిమొళి 2018లో ఉపరాష్ట్రపతి ఎం.వెంకయ్యనాయుడు చేతుల మీదుగా ఉత్తమ పార్లమెంటేరియన్ అవార్డును అందుకుంది. ఆమె 2019లో ప్రత్యక్ష ఎన్నికల్లో తూత్తుక్కుడి(ట్యూటికోరిన్) లోక్‌సభ నియోజకవర్గం నుండి డీఎంకే అభ్యర్థిగా పోటీ చేసి తన సమీప బీజేపీ అభ్యర్థి తమిళిసై సౌందరరాజన్ పై 347209 ఓట్లు ఆమెజారిటీతో గెలిచి తొలిసారి లోక్‌సభ సభ్యురాలిగా ఎన్నికైంది.

మూలాలు

తమిళనాడు రాజకీయ నాయకులు
1968 జననాలు
జీవిస్తున్న ప్రజలు